**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 10.04.2022, ora 08:00 – 11.04.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 11.04.2022, ora 07:00**

**RÂURI**

**Debitele au fost, în general, în creștere** ca urmare a efectului combinat al precipitațiilor lichide căzute în interval, cedării apei din stratul de zăpadă și propagării, exceptând cursul inferior al Mureșului unde au fost în scădere și cursurile mijlocii și inferioare ale Bârladului și Prutului unde au fost relativ staționare.

Debitele se situează la valori sub mediile multianuale lunare, cu coeficienţi moduli cuprinşi între 30 – 80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someșul Mare, Lăpuș, Crișul Repede, Crișul Negru, bazinul superior și mijlociu al Arieșului, bazinele superioare ale Târnavelor, Bistriței (afluent al Siretului), Sucevei, Moldovei, cursul superior al Jiului și sub 30% din normalele lunare pe râurile din bazinele hidrografice: Cerna, Vedea, Lotru, Vedea, Dâmbovița, Rm. Sărat, Bârlad, bazinele inferioare ale: Sucevei, Moldovei, Bistriței, Trotușului, Putnei, Buzăului, cursul mijlociu al Ialomiței, afluenții din bazinul inferior al Jiului, afluenții din bazinul Prutului și râurile din Dobrogea.

În interval a fost emisă o **ATENȚIONARE HIDROLOGICĂ** pentru fenomene imediate.

**Debitele vor fi, în general, în creștere** ca urmare a efectului combinat al propagării și cedării apei din stratul de zăpadă, exceptând râurile din bazinele hidrografice ale Crasnei, Barcăului, Crișurilor, Bârladului, cursul inferior al Mureșului și râurile din Dobrogea, unde vor fi în scădere și cursul inferior al Prutului, unde vor fi staționare.

Sunt posibile ușoare creșteri de debite pe unele râuri mici din zonele de deal și de munte, ca urmare a cedării apei din stratul de zăpadă și precipitațiilor prognozate, slabe cantitativ.

**DUNĂRE**

**Debitul la intrarea în țară (secțiunea Baziaș) în intervalul 10.04.2022 – 11.04.2022 a fost în scădere, având valoarea de 5700 m3/s**, sub media multianuală a lunii aprilie (7900 m3/s).

În aval de Porţile de Fier debitele au fost în creștere la Gruia și pe sectorul Tr. Măgurele – Tulcea și în scădere pe sectorul Calafat – Corabia.

**Debitul la intrarea în țară (secțiunea Baziaș) va fi în scădere (5600 m3/s).**

În aval de Porțile de Fier debitele vor fi, în general, în creștere, exceptând stația hidrometrică Gruia unde vor fi în scădere.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei I de aplicare a restricţiilor.

Judeţul Vaslui

Se mențin prevederile din „Planul de restricții și folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 10.04.2022, ora 09:00 –11.04.2022, ora 06:00**

**Administraţia Naţională de Meteorologie** (A.N.M.) a emis la data de 10.04.2022, la ora 11:00, **Atenţionarea Meteorologică nr. 32**, conform căreia:

**MESAJ 1**

**- COD GALBEN:** „*La munte va ninge, local însemnat cantitativ și se va depune strat de zăpadă. Vântul va avea intensificări cu viteze mai mari pe creste, unde rafalele vor depăși 90…100 km/h, viscolind ninsoarea și spulberând zăpada. Notă: în sudul și sud-estul țării vor fi averse în general moderate cantitativ și local se vor depăși 15…20 l/mp. În Transilvania și în zona deluroasă a Moldovei trecător vor fi precipitații mixte.”*

**- COD GALBEN:** ,,*În intervalul 10 aprilie, ora 11 - 11 aprilie, ora 21, în estul, sud-estul și sud-vestul țării, local și temporar vântul va avea intensificări, cu viteze de 55...60 km/h, iar luni (11 aprilie), în jumătatea de sud a Moldovei, Dobrogea și estul Munteniei, rafalele vor depăși 70 km/h. Pe parcursul zilei de luni, în zona înaltă a Carpaților Meridionali și de Curbură, vântul va continua să sufle tare, cu rafale de peste 90 km/h, iar zăpada va fi spulberată.”*

**MESAJ 2**

**- INFORMARE METEOROLOGICĂ:** „*În intervalul 11 aprilie, ora 21 - 12 aprilie, ora 9, vremea va fi deosebit de rece în toată țara. În regiunile intracarpatice, local în Moldova și în zona subcarpatică a Munteniei și Olteniei temperaturile minime vor fi preponderent negative și se va produce brumă.”*

Această **Atenţionare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GORJ, HARGHITA, HUNEDOARA, IALOMIŢA, IAŞI, MARAMUREŞ, MEHEDINŢI, MUREŞ, NEAMŢ, PRAHOVA, SATU MARE, SIBIU, SUCEAVA, TIMIŞ, TULCEA, VASLUI, VÂLCEA şi VRANCEA (35 prefecturi) - COD GALBEN (MESAJ 1);*

- către prefecturile județelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) - INFORMARE METEOROLOGICĂ (MESAJ 2).*

**ÎN ŢARĂ**

Vremea s-a răcit în toate regiunile, accentuat în centru, sud și est, devenind deosebit de rece. Doar în Dobrogea valorile termice s-au situa în jurul mediilor multianuale specifice perioadei. Pe parcursul zilei nebulozitatea a fost persistentă și temporar a plouat pe arii extinse, cu excepția extremității de vest și de sud-est unde înnorările au fost temporare iar ploile izolate. Seara și noaptea cerul s-a degajat în vest și nord-vest, iar aria ploilor a fost în restrângere treptată către sudul și sud-estul țării. Ploile au avut și caracter de aversă, în estul Munteniei izolat au fost însoțite de descărcări electrice și a fost consemnată grindină (în județul Ialomița). La munte au predominant ninsorile și pe alocuri s-a depus strat nou de zăpadă, iar precipitații mixte s-au semnalat trecător în Maramureș și Transilvania. Cantitățile de apă au depășit 15...20 l/mp în Muntenia și pe arii restrânse în Oltenia, Moldova, Transilvania, precum și în zona de munte. Vântul a prezentat intensificări în estul, sud-estul și sud-vestul teritoriului, în general cu viteze de 45...65 km/h, pe crestele montane, în special cele ale Carpaților Meridionali și de Curbură, cu peste 80...90 km/h spulberând zăpada, iar trecător și pe arii restrânse și în rest. La ora 21 era strat de zăpadă la munte şi măsura -în platformele staţiilor meteo- până la 206 cm în Făgaraș și Bucegi, la peste 2000 m. Temperaturile maxime s-au încadrat între 3 grade la Târnăveni și 17 de grade la Gorgova, iar la ora 06.00, valorile termice erau cuprinse între -3 grade la Sighetul Marmației și Vărădia de Mureș și 7 grade la Târgu Jiu. Spre sfârșitul intervalului în Maramureș, în nordul Crișanei și al Transilvaniei s-a produs brumă.

*Observaţii: de ieri dimineață, de la ora 06.00, au fost în vigoare 2 mesaje pentru fenomene meterorologice periculoase imediate, câte 1 de SRPV Bacău și CNPM pentru Muntenia.*

**LA BUCUREŞTI**

Vremea s-a răcit accentuat față de ziua precedentă, devenind deosebit de rece pentru această dată. Cerul a fost noros, a plouat în mare parte din interval și s-au acumulat cantități de apă de 17...19 l/mp. Vântul a suflat slab și moderat. Temperatura maximă a fost de 10 grade la Afumați și 11 grade la Filaret și Băneasa, iar la ora 06.00 se înregistrau 5 grade.

**3. Prognoza meteorologică în intervalul 11.04.2022, ora 09:00 –12.04.2022, ora 09:00**

**ÎN ŢARĂ**

Vremea se va menține rece pentru a doua decadă a lunii aprilie, deşi în mare parte din țară, valorile termice diurne vor fi ușor mai ridicate faţă de ziua precedentă. Astfel, temperaturile maxime vor fi cuprinse între 7 și 16 grade, iar cele minime, preponderent negative în regiunile intracarpatice, local în Moldova și în zona subcarpatică a Munteniei și Olteniei unde se va produce brumă, se vor situa, în general, între -6 și 4 grade. Pe parcursul zilei vor fi înnorări temporare, dar numai pe arii restrânse ploi slabe. La munte trecător va mai ninge, iar în dealurile subcarpatice, vor fi posibile precipitații mixte. În estul, sud-estul și sud-vestul țării, vântul va avea intensificări, cu viteze de 55...60 km/h și temporar peste 70 km/h, în jumătatea de sud a Moldovei, în Dobrogea și estul Munteniei, iar pe arii mai restrânse și la intensitate mai redusă și în rest. În zona înaltă a Carpaților Meridionali și de Curbură, vântul va continua să sufle tare, cu rafale de peste 90 km/h, iar zăpada va fi spulberată. Noaptea cerul se va însenina în toate regiunile, cu excepția zonelor de munte unde vor mai fi înnorări și izolat fulguieli, iar vântul va diminua semnificativ din intensitate. În zonele joase, mai ales noaptea, izolat vor fi condiții de ceață.

**LA BUCUREŞTI**

Vremea se va menţine rece pentru a doua decadă a lunii aprilie. Temperatura maximă va fi de 14...15 grade, iar cea minimă de 2...3 grade, mai scăzută în zona periferică, până la 0 grade unde vor fi condiții de brumă. Ziua cerul va prezenta înnorări şi vor mai fi posibile ploi slabe, iar seara și noaptea va deveni mai mult senin. Vântul va sufla slab şi

moderat.

**4. Buletin nivometeorologic pentru perioada 10.04.2022, ora 21.00 – 11.04.2022, ora 21.00**

**Munţii Făgăraş:** **RISC 3 - ÎNSEMNAT**

La peste 1800 m, în partea superioară a stratului s-au depus local peste 10 cm de zăpadă proaspătă (strat care va mai crește în următoarele 24 de ore) peste zăpada veche și umezită, care va îngheța treptat. Vântul puternic va spulbera temporar zăpada, favorizând formarea de noi plăci de vânt pe versanții cu orientare estică și sudică. În zonele adăpostite sunt formate depozite mai consistente de zăpadă. Mai ales la supraîncărcări, se pot declanșa avalanșe de dimensiuni medii și mici, care să angreneze în primul rând zăpada proaspătă, dar în cazuri izolate și straturi mai profunde, neconsolidate încă prin îngheț. Riscul este însemnat (3).

La altitudini de 1500-1800 m stratul de zăpadă s-a redus semnificativ înaintea debutului ultimelor ninsori. Local s-au depus peste 10 cm de zăpadă proaspătă, ușor umezită. Se vor putea declanșa spontan, după-amiaza, avalanșe de topire de mici dimensiuni, producerea acestora fiind amplificată la supraîncărcări pe pantele înclinate - risc moderat (2).

**Munţii Bucegi:** **RISC 3 - ÎNSEMNAT**

La altitudini mai mari de 1800 m, local s-au depus peste 10 cm de zăpadă proaspătă peste zăpada veche și umezită și se întâlnesc plăci de vânt formate recent pe versanții nord-estici și estici, altele noi urmând a se forma pe versanții sudici și estici. Va continua să ningă, iar stratul de zăpadă proaspătă va mai crește. Pe văi și în locurile adăpostite întâlnim depozite mai însemnate de zăpadă. Scăderea temperaturilor va duce la înghețarea treptată a vechiului strat umezit, care se va consolida treptat. Riscul declanșării avalanșelor se va menține însemnat (3). Mai ales la supraîncărcări, plăcile de vânt din apropierea crestelor se pot rupe, iar stratul instabil de zăpadă proaspătă din partea superioară poate aluneca peste zăpada mai veche, putând antrena izolat și straturi mai vechi încă umezite, la altitudini apropiate de 2000 m fiind condiții pentru avalanşe de dimensiuni medii și mici.

Sub 1800 m, stratul de zăpadă are dimensiuni mult mai reduse, fiind prezent mai ales la peste 1600 m și pe alocuri discontinuu, deși va ninge și la altitudini mai joase. Pe văile cu depozite mai însemnate din apropierea altitudinii de 1800 m, spontan la orele prânzului, se pot declanșa avalanșe de dimensiuni mici, pe pantele mai înclinate, riscul declanșării avalanșelor fiind amplificat la supraîncărcări - risc moderat (2).

**Munţii Rodnei:** **RISC 3 - ÎNSEMNAT**

La altitudini de peste 1800 m, s-au semnalat ninsori însemnate cantitativ, care au depus local peste 20-25 cm de zăpadă proaspătă, peste zăpada veche și umezită. În zona crestelor sunt formate plăci de vânt recente, îndeosebi pe versanții cu expoziţie estică și sudică. Pe văi și în locurile adăpostite se întâlnesc depozite mai însemnate de zăpadă. Riscul declanșării avalanșelor va apărea îndeosebi la supraîncărcări, în zonele cu strat consistent de zăpadă proaspătă și cu plăci de vânt recente, de pe pantele mai înclinate și de pe văi - risc însemnat (3).

Sub 1800 m, întâlnim un strat de zăpadă proaspătă, parțial umezită, ce depășește local 15 cm. În următoarele 24 de ore, atât spontan, dar în special la supraîncărcări, se pot declanșa avalanșe de dimensiuni mici și izolat medii, în special pe pantele mai înclinate unde sunt depozite mai însemnate de zăpadă, din zona 1500-1800 m. Riscul declanșării avalanșelor este moderat - risc moderat (2).

**Munţii Parâng-Şureanu:** **RISC 3 - ÎNSEMNAT**

La altitudini de peste 1800 m, în partea superioară a stratului se întâlnește un strat de zăpadă proaspătă, ce depășește local 10-15 cm, depus peste cel vechi, umezit și în curs de consolidare pe fondul scăderii accentuate a temperaturilor. În apropierea crestelor s-au format plăci de vânt pe versanții sudici și estici. Pe văi și în locurile adăpostite se întâlnesc depozite mai însemnate de zăpadă. Mai ales la supraîncărcări, stratul de zăpadă proaspătă și plăcile de vânt se pot rupe, putând antrena izolat și straturi mai vechi, neînghețate complet, fiind condiții pentru avalanşe de dimensiuni medii și mici- risc însemnat (3).

Sub 1800 m, a nins moderat în ultimele 12 ore și local s-au depus peste 10 cm de zăpadă proaspătă, în special la altitudini mai mari de 1500 m. Spontan, pe fondul temperaturilor ușor pozitive de la orele prânzului se pot declanșa avalanșe de topire de dimensiuni mici, pe pantele mai înclinate şi din zonele cu depozite mai mari de la peste 1500 m, riscul fiind amplificat la supraîncărcări - risc moderat (2).

**Munţii Ţarcu-Godeanu:** **RISC 3 - ÎNSEMNAT**

La altitudini de peste 1800 m, în partea superioară întâlnim un strat de zăpadă proaspătă ce are local 5-10 cm, depus peste zăpada veche și umezită, aflată în proces de consolidare pe fondul temperaturilor în scădere. În apropierea crestelor sunt formate plăci recente de vânt, de dimensiuni reduse. Pe văi și în locurile adăpostite, se întâlnesc depozite încă însemnate de zăpadă. Riscul este prezent mai ales la supraîncărcări, izolat putând fi încă angrenate și straturi mai vechi, parțial umezite și incomplet consolidate, fiind condiții pentru avalanșe de topire de dimensiuni medii și mici – risc însemnat (3).

Sub 1800 m, s-au depus câțiva centimetri de zăpadă proaspătă, dar stratul de zăpadă are dimensiuni mai reduse, fiind local mai consistent între 1600-1800 m. Pe fondul temperaturilor ușor pozitive de la orele amiezii, spontan, se pot declanșa curgeri și avalanșe de topire, riscul producerii avalanșelor fiind amplificat la supraîncărcări, pe pantele mai înclinate, îndeosebi din zonele cu depozite mai însemnate de zăpadă - risc moderat (2).

**Munţii Călimani-Bistriţei-Ceahlău:** **RISC 3 - ÎNSEMNAT**

La altitudini de peste 1800 m, s-au semnalat ninsori însemnate cantitativ, care au depus local peste 20-25 cm de zăpadă proaspătă, peste zăpada veche și umezită, îndeosebi în masivele Călimani și Bistriței. În zona crestelor sunt formate plăci de vânt recente, mai ales pe versanții cu expoziţie estică și sudică. Pe văi și în locurile adăpostite se întâlnesc depozite mai însemnate de zăpadă. Riscul declanșării avalanșelor va apărea îndeosebi la supraîncărcări, în zonele cu strat consistent de zăpadă proaspătă și cu plăci de vânt recente, de pe pantele mai înclinate și de pe văi - risc însemnat (3).

Sub 1800 m, s-au depus local 5-10 cm de zăpadă proaspătă și umedă, stratul de zăpadă având dimensiuni mai reduse. În următoarele 24 de ore, spontan la orele amiezii, datorită temperaturilor ușor pozitive, se pot declanșa unele avalanșe de dimensiuni mici și izolat medii, în special pe pantele mai înclinate unde sunt depozite mai însemnate de zăpadă, în special din zona 1500-1800 m. Riscul declanșării avalanșelor va fi amplificat la supraîncărcări - risc moderat (2).

**Munţii Vlădeasa-Muntele Mare:** **RISC 2 – MODERAT**

S-au înregistrat ninsori moderate cantitativ, care au depus câțiva centimetri de zăpadă proaspătă. Stratul de zăpadă este mai însemnat pe văi, iar la altitudini mici este discontinuu. În apropierea crestelor se întâlnesc unele plăci recente de vânt. Scăderea temperaturilor va duce la ușoara consolidare a stratului, doar la orele amiezii temperaturile fiind ușor pozitive la altitudini joase pot duce la unele curgeri sau avalanșe mici de topire (la altitudini de 1000-1400 m). În zonele mai înalte sunt așteptate doar avalanșe de dimensiuni mici, îndeosebi pe pantele mai înclinate, riscul declanșării avalanșelor fiind prezent doar la suprasarcini mari - risc moderat (2).

**Evoluția vremii din ultimele 48 de ore:**

Vremea a fost relativ caldă în cursul nopții de 08/09 și a zilei de 09 aprilie, când au predominat ploile în Carpații Occidentali, în nordul celor Orientali și în vestul celor Meridionali, și s-a răcit în cursul zilei de azi, când lapovițele și ninsorile au cuprins treptat întreaga arie montană. Cantitățile de apă au depășit local 10 l/mp și pe arii restrânse 15-20 l/mp în nordul Carpaților Orientali și în Munții Apuseni. Cerul a fost temporar noros. Vântul a suflat în general moderat, cu intensificări temporare ce au atins la rafală 70-90 km/h pe crestele din Carpații Orientali și Meridionali, viscolind trecător ninsoarea, iar în restul masivelor temporar cu 50-70 km/h. Local s-a semnala ceață, asociată izolat cu depuneri de chiciură pe crestele mai înalte. Stratul de zăpadă a scăzut în toate masivele pe fondul vremii calde, iar în noaptea de 09/10 și astăzi, 10 aprilie, a crescut cu până la 21 cm la Vf.Călimani, 10 cm la Parâng (unde se topise), cu 9 cm la Iezer Rodnei, cu 8 cm la Bâlea-Lac și Păltiniș, cu 6 cm la Vf.Omu. În Munții Bucegi s-a semnalat o avalanșă medie de topire, pe versantul sudic al crestei Balaurului.

**Grosimea stratului de zăpadă în 10.04.2022, ora 15.00:**

**Carpaţii Meridionali:** 204 cm la Vf. Omu, 196 cm la Bâlea-Lac, 110 cm Vf. Țarcu, 36 cm la Cuntu, 10 cm la Parâng, 8 cm la Păltiniș;

**Carpaţii Orientali:** 90 cm la Lăcăuți, 108 cm la Vf. Călimani, 70 cm la Ceahlău-Toaca, 35 cm la Bucin, 36 cm la Vârfu Iezer, 8 cm la Poiana Stampei;

**Carpaţii Occidentali:** 35 cm la Stâna de Vale, 11 cm la Vf. Vlădeasa 1800, 4 cm la Semenic.

**Prognoza vremii în intervalul 10.04.2022, ora 21.00 - 11.04.2022, ora 21.00:**

Vremea va fi rece pentru această perioadă. Cerul va fi temporar noros, variabil mâine în Carpații Occidentali. Local se vor semnala ninsori, moderate în Carpații Meridionali și de Curbură, cu condiții de lapovițe la altitudini joase. Cantitățile de apă vor depăși pe arii restrânse 10 l/mp, iar stratul de zăpadă va mai crește, îndeosebi în Carpații Meridionali. Vântul va sufla moderat din sector nordic și nord-vestic, cu viteze de 80-90 km/h în zonele înalte, viscolind și spulberând temporar zăpada. Local se va semnala ceață ce poate fi asociată şi cu depunere de chiciură pe creste.

**Temperaturi prognozate în intervalul 10.04.2022, ora 21.00 - 11.04.2022, ora 21.00:**

**Peste 1800 m:** temperaturi minime: -14 la -8 gr.C; temperaturi maxime: -10 la -4 gr.C;

**Sub 1800 m:** temperaturi minime: -10 la -4 gr.C; temperaturi maxime: -4 la 3 gr.C.

**Vânt la peste 2000 m:** din sector nordic și nord-vestic, cu viteze de 80-90 km/h.

**Izoterma de 0 grade:** 800-1100 m.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT